О Б Р А З Л О Ж Е Њ Е

**I. УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење овог закона садржан је у одредби члана 97. тачка 14. Устава Републике Србије, према којој Република Србија, између осталог, уређује празнике Републике Србије.

**II. РАЗЛОЗИ ЗА ДОНОШЕЊЕ ЗАКОНА И ОБЈАШЊЕЊЕ ПОЈЕДИНАЧНИХ РЕШЕЊА**

Полазећи од потребе за очувањем културног и историјског наслеђа, предлаже се увођење новог празника: Дана Ћирила и Методија – Дана Словенске писмености и културе, као дана великих просветитеља Ћирила и Методија, браће из Солуна, твораца првог словенског писма.

Стварање словенског писма представља један од најзначајнијих цивилизацијских догађаја код свих словенских народа, па и код Срба. Тек на том темељу могао је започети потпунији развој словенског књижевног језика и словенске књижевности, развој свести о словенској посебности, као и сагледавање потребе за успостављањем посебних словенских држава.

Ћирило и Методије неизмерно су задужили словенске народе, створивши им писмо и књижевни језик. Посебно значајним радом Солунске браће сматра се стварање словенског књижевног језика – старословенског. На темељу старословенског језика настала је српска редакција, српскословенски језик, којим су писали српски књижевници током средњег века. Несумњив је утицај старословенске на српску писану књижевност средњег века, нарочито на њеним почецима.

Због заслуга које Ћирило и Методије имају за Словене, па самим тим и за Србе, предлаже се увођење Дана Ћирила и Методија – Дана Словенске писмености и културе. Овај празник, који се обележава код више словенских народа, празновао би се радно 24. маја (члан 1. Предлога закона).

Предлаже се и да овај закон ступи на снагу осмог дана од дана објављивања у „Службеном гласнику Републике Србије” (члан 2. Предлога закона).

**III. ФИНАНСИЈСКА СРЕДСТВА ЗА СПРОВОЂЕЊЕ ЗАКОНА**

За спровођење овог закона није потребно обезбедити додатна средства у буџету Републике Србије.